[Ovaj govor je na španjolskom jeziku uz konsekutivni prijevod na engleski.]
(Rayma Suprani govori na španjolskom.)
Cloe Shasha: Kad sam bila mala,
crtala sam po svim zidovima kuće.
(RS govori na španjolskom.)
CS: Dok se jednom moja majka nije naljutila i rekla mi:
"Možeš crtati samo po jednom zidu.
Nemoj crtati po drugima."
(Smijeh)
(Govori na španjolskom.)
Tad sam prvi put iskusila totalitarnu cenzuru.
(Smijeh)
(Govori na španjolskom.)
Međutim, manjak slobode potiče kreativnost i daje joj snagu.
(Govori na španjolskom.)
Mnogo je godina prošlo od mog djetinjstva,
ali tijekom cijelog obrazovanja
našla sam se kako crtam po marginama bilježnica
umjesto da slušam profesore.
Studirala sam novinarstvo
s namjerom da proširim svoje komunikacijske i vještine pisanja,
no jedina stvar s kojom sam se osjećala povezanom
bilo je crtanje.
(Govori na španjolskom.)
Rodila sam se u demokraciji,
u zemlji zvanoj Venezuela, koja je sada pod diktaturom.
(Govori na španjolskom.)
Tijekom 19 godina
bila sam stalni karikaturist za El Universal,
jedne od najvećih novina u Venezueli.
Stvarno sam uživala pretvarajući politička i kulturna zbivanja u crteže.
(Govori na španjolskom.)
Godine 2014.,
otpuštena sam s tog posla zbog karikature koju sam nacrtala
aludirajući na zdravstveni sustav u Venezueli.
Nacrtala sam ravnu liniju s EKG monitora,
ali sam je namjerno nacrtala
tako da je sličila potpisu Huga Cháveza,
bivšeg predsjednika Venezuele.
(Smijeh)
(Govori na španjolskom.)
Sve se to dogodilo nakon što je novine kupila
nepoznata tvrtka,
a neki od nas sumnjaju
da je venezuelanska vlada stajala iza te kupnje.
(Govori na španjolskom.)
Moj rad karikaturistice je postajao sve veća smetnja
diktatorskom režimu.
Nemaju tolerancije ni za kakvu slobodu izražavanja
ili slobodno mišljenje.
(Govori na španjolskom.)
Nakon što sam otpuštena,
počela sam osjećati da nisam sigurna u vlastitoj zemlji.
Primala sam anonimne pozive i prijetnje smrću.
Javno su me izrugivali na javnoj televiziji.
Naposljetku su me prognali iz Venezuele
te sad živim u Miamiju, na Floridi,
gdje sam slobodna biti sama svojom urednicom.
(Govori na španjolskom.)
Politička je karikatura barometar slobode u zemlji.
Zato diktatori mrze karikaturiste
te pokušavaju iskorijeniti sve što uključuje humor
kao zrcalo društvenih i političkih problema.
(Govori na španjolskom.)
Karikatura podrazumijeva delikatnu ravnotežu ideja i crteža
koja otkriva skrivenu istinu.
(Govori na španjolskom.)
Dobra karikatura je ona koja prenosi zaplet dugometražnog filma
u jednom jedinom kadru.
(Govori na španjolskom.)
Karikatura mora precizno prenijeti srž priče.
Kad uspije,
njezina poruka može "cijepiti" ljude
dozom skepticizma.
(Govori na španjolskom.)
Karikature se crtaju na temelju promatranja i analize.
Nadahnjuju ih mitologijske muze,
kao i klasične, moderne te priče iz paleolitika.
(Smijeh)
Kad nam kažu da moderni car nosi novo ruho,
karikature nam otkrivaju da bi car još uvijek mogao biti gol.
(Govori na španjolskom.)
U jednom trenutku karijere,
crtala sam svinje i uspoređivala ih s političarima i narodnom gardom
koja je bila odgovorna za zaustavljanje mirnih studentskih prosvjeda.
Jednog dana, po povratku u ured,
pronašla sam pismo na svom stolu.
(Govori na španjolskom.)
To pismo je poslala Venezuelanska udruga uzgajivača svinja.
(Smijeh)
(Govori na španjolskom.)
U pismu je pisalo:
"Molimo da ne uspoređujete divnu životinju poput svinje s političarima.
(Smijeh)
Svinje su vrlo drage i plemenite,
mogu biti divne maskote,
dobri su ljubimci
te nam pružaju živež u obliku svinjetine."
(Govori na španjolskom.)
Mislim da su bili posve u pravu.
Više nisam crtala svinje,
ali nastavila sam crtati političare.
(Smijeh)
(Govori na španjolskom.)
Karikatura putuje na autocesti informacija,
za koju se čini da ima više puteva,
no u stvarnosti, svi ti putevi
vode binarnom odgovoru pozitivnosti ili bijesa.
"Sviđa mi se" ili "Ne sviđa mi se".
To su jedini odgovori
koji vladaju demokratskim mišljenjem na internetu.
(Govori na španjolskom.)
Izgubili smo prostor za nijansiranu debatu,
nemamo vremena
pa jednostavno odgovaramo odobravanjem ili prijezirom
i puštamo algoritmima da preuzmu dalje.
(Govori na španjolskom.)
Međutim, karikatura se rađa iz dubokog i nijansiranog razmišljanja.
Stvaranje dobre karikature podrazumijeva stalne neuspjehe,
skicu za skicom.
Karikaturist mora razotkriti vlastite tabue
kako bi potaknuo razgovor, a ne sukob
kroz svoj rad.
(Govori na španjolskom.)
Godine 2013. predsjednik Chávez je umro
i morala sam smisliti što nacrtati za dnevnu karikaturu
u El Universalu.
Osobno sam bila sretna što je preminuo
jer sam mislila da bi kraj njegove moći
mogao našu zemlju približiti slobodi i boljim vremenima.
(Govori na španjolskom.)
No bilo je mnogo ljudi koji su oplakivali Chávezovu smrt
pa su osjećaji u Venezueli bili podijeljeni.
Neki su slavili,
a drugi su plakali za izgubljenim vođom.
(Govori na španjolskom.)
Bila sam u škripcu,
stvarno nisam znala što crtati u tom povijesnom trenutku.
Znala sam da ne mogu dopustiti svojoj sreći da se probije u moj rad,
da bih se trebala izdići iz toga i poštovati tuđu tugu.
Što bih onda mogla nacrtati?
(Govori na španjolskom.)
Provela sam mnogo sati skicirajući i bacajući papire.
Urednik me nazvao i rekao
da sve kasni za taj broj
te me pitao kad ću biti gotova.
Usred noći mi je sinula ideja.
Objavili smo karikaturu
koja je predstavljala povijesni trenutak.
(Govori na španjolskom.)
Šahovsku figuru kralja u crvenom koji je pao.
(Govori na španjolskom.)
Dobra karikatura je vrlo moćna.
Može izazvati akciju i reakciju.
Upravo zato karikaturist mora upotrebljavati svoju moć odgovorno,
prikazujući istinu
i crtajući bez straha od posljedica.
(Govori na španjolskom.)
Imati mišljenje ima cijenu,
a u nekim je zemljama ta cijena visoka.
(Govori na španjolskom.)
U Venezueli,
mnogo je mladih ubijeno jer su mirno prosvjedovali.
Ima muškaraca i žena iza rešetaka
jer su politički zatvorenici.
Tako sam tijekom godina
crtala lica zatvorenica
jer ne želim da ih društvo zaboravi.
(Govori na španjolskom.)
Ove godine tijekom događaja zvanog El Foro Penal,
što je forum
gdje skupina odvjetnika radi pro bono
za venezuelanske političke zatvorenike,
djevojka mi je prišla i rekla:
"Bila sam zatvorena
i tada ste nacrtali moje lice i priču.
Zbog tog crteža su ljudi znali tko sam.
Vaša karikatura mi je pomogla da preživim dane u zatvoru.
Hvala vam."
(Govori na španjolskom.)
Taj mi je trenutak puno značio
jer sam pronašla način da surađujem
sa sjećanjima svoje zemlje i njezinim ljudima.
(Govori na španjolskom.)
Prošle godine, počela sam crtati karikature o doseljeništvu.
Crtala sam svoj svijet, svoje strahove,
svoj kovčeg, svoje korijene
i sve što sam morala ostaviti iza sebe u Venezueli.
Također sam crpila veselje ususret toj novoj prilici
doseljenice u Sjedinjene Države.
(Govori na španjolskom.)
Otad sam radila na seriji crteža
koji su predstavljali iskustvo i psihologiju doseljeništva.
(Govori na španjolskom.)
Biti doseljenik je kao preseliti se na drugi planet.
Isprva ne razumijete ništa o svom novom svijetu.
Tu su novi kodovi, novi jezik
i nepoznati alati koje trebate naučiti koristiti
kako biste se prilagodili svom novom životu.
(Govori na španjolskom.)
Biti doseljenik je jako slično kao biti astronaut
koji je sletio na Mjesec.
(Govori na španjolskom.)
Tijekom vremena, ta je serija crteža postala putujuća izložba
pod imenom Ja, doseljenica.
Izložba je otputovala u mnoge gradove,
uključujući Miami, Houston, Madrid, Barcelonu,
a nadamo se da će otići u još njih.
(Govori na španjolskom.)
Ta je izložba postala mjesto sastanaka dijaspore
gdje bi se ljudi okupili i prepoznali zajednička iskustva patnje
koja dolaze s doseljeništvom.
(Govori na španjolskom.)
Ono što želim da ti crteži prenesu
jest da doseljenik nije kriminalac.
Doseljenik je osoba čiji je život slomljen.
Osoba koju su vrlo vjerojatno rastavili od njezine obitelji
pod neljudskim uvjetima
i koja je bila prisiljena napustiti svoju zemlju u potrazi za boljim životom.
(Govori na španjolskom.)
Karikatura može biti sinteza mjesta,
svemira, zemlje ili društva.
Također može predstavljati unutrašnjost nečijeg uma.
Za mene je crtanje karikatura oblik otpora.
(Govori na španjolskom.)
Karikatura je kao kamen iz Rosette.
Kad bismo je bacili u svemir,
izvanzemaljac iz budućnosti bi sa sigurnošću znao
da smo nekad u prošlosti
imali civiliziran svijet i slobodno mišljenje.
(Govori na španjolskom.)
Onaj se jedan zid na kojem mi je majka dopustila crtati čini beskonačnim.
Upravo zato i dalje crtam.
Puno vam hvala.
(Klicanje i pljesak)